Tojikiston bosh vaziri ShHT majlisida ishtirok etish uchun Toshkentga keldi

Tojikiston bosh vaziri Qohir Rasulzoda ShHTga a’zo davlatlar hukumat rahbarlari kengashining navbatdagi majlisida ishtirok etish uchun Toshkentga keldi. Bu haqda O‘zbekiston hukumati portali xabar berdi.
Islom Karimov nomidagi Toshkent xalqaro aeroportida yuqori martabali mehmonni O‘zbekiston bosh vaziri o‘rinbosari Aziz Abduhakimov va boshqa rasmiy shaxslar kutib oldi.
Toshkentda 1—2-noyabr kunlari o‘tadigan nufuzli anjumanda ShHTga a’zo davlatlar hukumat rahbarlari kengashi kun tartibidagi dolzarb masalalar, shuningdek, tashkilot doirasida o‘zaro hamkorlikni yanada mustahkamlash va rivojlantirish istiqbollari muhokama qilinadi.
Majlisda hukumat rahbarlari xalqaro va mintaqaviy ahamiyatga molik dolzarb masalalar yuzasidan ham fikr almashadi.
Mavzu doir: Qirg‘iziston bosh vaziri Muhammedkaliy Abilgaziyev ham Toshkentga yetib keldi
Muzokaralar yakuni bo‘yicha ShHT doirasidagi munosabatlarni yanada kengaytirishga qaratilgan qator hujjatlar imzolanishi kutilmoqda.